b"\n_START_ARTICLE_\n\xc3\x85kesoft\n_START_PARAGRAPH_\n\xc3\x85kesoft oli suomalainen videopelej\xc3\xa4 kehitt\xc3\xa4nyt tiimi, jonka j\xc3\xa4senet eiv\xc3\xa4t ole julkistaneet henkil\xc3\xb6llisyytt\xc3\xa4\xc3\xa4n. Ryhm\xc3\xa4 teki ilmaisjakeluun yksinkertaisia, amat\xc3\xb6\xc3\xb6rim\xc3\xa4isi\xc3\xa4 ja humoristisia pelej\xc3\xa4 PC-tietokoneille vuosina 1993\xe2\x88\x921996. Pelit levisiv\xc3\xa4t tuolloin viel\xc3\xa4 k\xc3\xa4yt\xc3\xb6ss\xc3\xa4 olleiden BBS-purkkien sek\xc3\xa4 my\xc3\xb6s internetin v\xc3\xa4lityksell\xc3\xa4.\n_START_SECTION_\nHistoria\n_START_PARAGRAPH_\n\xc3\x85kesoft sai alkunsa kev\xc3\xa4\xc3\xa4ll\xc3\xa4 1993 nuorten poikien halusta julkaista huumoripitoisia ja omalaatuisia tietokoneohjelmia. Ryhm\xc3\xa4n j\xc3\xa4senet toimivat alusta alkaen nimett\xc3\xb6m\xc3\xa4sti. Tiimin nimi perustui ensimm\xc3\xa4iseen graafiseen peliin, jossa uitiin \xc3\x85ke-nimisell\xc3\xa4 ankalla uima-altaassa. Alatyylinen huumori ja peli-ideat kumpusivat tiimin luonteesta kaveriporukkana. Pelit olivat p\xc3\xa4\xc3\xa4asiassa vitsej\xc3\xa4, sill\xc3\xa4 ohjelmointitaidot eiv\xc3\xa4t riitt\xc3\xa4neet parempaan, eik\xc3\xa4 taitojen kehitt\xc3\xa4miseen my\xc3\xb6sk\xc3\xa4\xc3\xa4n ollut kiinnostusta. Peleiss\xc3\xa4 ja julkaisupaketeissa irvailtiin usein BBS- ja demoskene-kulttuurien ominaispiirteille. Niill\xc3\xa4 my\xc3\xb6s koeteltiin k\xc3\xa4ytt\xc3\xa4j\xc3\xa4\xc3\xa4ns\xc3\xa4, sill\xc3\xa4 osa peleist\xc3\xa4 ei varsinaisesti ollut edes pelej\xc3\xa4: esimerkiksi Sokkomadossa oli musta ruutu, joka pian ilmoitti pelaajan kuolleen. \xc3\x85kesoftin Bebaquest-julkaisu johti oikeudenk\xc3\xa4yntiin, sill\xc3\xa4 peli\xc3\xa4 k\xc3\xa4ytettiin henkil\xc3\xb6\xc3\xb6n kohdistuvan kiusanteon v\xc3\xa4lineen\xc3\xa4. Tapahtuman j\xc3\xa4lkeen ryhm\xc3\xa4n into julkaisutoimintaan hiipui, ja loppui vuonna 1996.\n_START_SECTION_\nInvataxi\n_START_PARAGRAPH_\nInvataxissa pelaaja on Invataksin kuljettaja, jonka pit\xc3\xa4\xc3\xa4 vied\xc3\xa4 asiakkaita m\xc3\xa4\xc3\xa4r\xc3\xa4np\xc3\xa4ihins\xc3\xa4. Pelaajan pit\xc3\xa4\xc3\xa4 p\xc3\xa4\xc3\xa4tell\xc3\xa4 m\xc3\xa4\xc3\xa4r\xc3\xa4np\xc3\xa4\xc3\xa4 asiakkaan tarkoituksellisen ep\xc3\xa4selv\xc3\xa4n puheen perusteella. Pelin l\xc3\xa4p\xc3\xa4isee, jos onnistuu viem\xc3\xa4\xc3\xa4n asiakkaat oikeisiin paikkoihin tarpeeksi monta kertaa. Peli\xc3\xa4 pystyi pelaamaan my\xc3\xb6s ilman \xc3\xa4\xc3\xa4nikorttia, sill\xc3\xa4 \xc3\xa4\xc3\xa4net sai kuulumaan tarvittaessa PC:n sis\xc3\xa4isen kaiuttimen l\xc3\xa4pi \xe2\x80\x93 joskin t\xc3\xa4ll\xc3\xb6in asiakkaiden puheesta oli vaikeampi saada selv\xc3\xa4\xc3\xa4._NEWLINE_Invataxi esiteltiin lyhyesti Mikrobitti-lehdess\xc3\xa4 palstalla, jossa k\xc3\xa4ytiin l\xc3\xa4pi lehden MBnet-purkkiin laitettuja uusia ohjelmia. Kuvauksessa pelin sanottiin olevan \xe2\x80\x9dsairas\xe2\x80\x9d ja \xe2\x80\x9dl\xc3\xa4hinn\xc3\xa4 omituinen parodia tietokonepelist\xc3\xa4\xe2\x80\x9d. Tiimi arvelee MikroBitin mainoksen vaikuttaneen Invataxin suosioon; peli on saanut kulttimaineen 1990-luvulla tietokoneita harrastaneiden keskuudessa._NEWLINE_Tiimin ohjelmointitaitojen puutteen takia pelin toiminnallisuus rajoittuu hiirell\xc3\xa4 kartan kohteiden klikkaamiseen. Idea peliin saatiin radiossa py\xc3\xb6rineest\xc3\xa4 show'sta, jossa viikoittainen vitsi liittyi invataksilla-sanan lausumiseen._NEWLINE_Pelist\xc3\xa4 on ollut liikkell\xc3\xa4 my\xc3\xb6s pidemm\xc3\xa4lle kehitettyj\xc3\xa4 versioita, jotka eiv\xc3\xa4t kuitenkaan ilmeisesti ole \xc3\x85kesoftin tekemi\xc3\xa4. Lis\xc3\xa4ksi on olemassa Invataxin inspiroimana tehty peli nimelt\xc3\xa4 Separila.\n_START_SECTION_\nMuut pelit ja ohjelmat\n_START_PARAGRAPH_\nBepa Quest on seksisimulaattori, jossa k\xc3\xa4sitell\xc3\xa4\xc3\xa4n n\xc3\xa4pp\xc3\xa4imi\xc3\xa4 Commodore 64:lt\xc3\xa4 tutun Sex Gamesin tapaan. \xc3\x85kesoft teki my\xc3\xb6s muutamia humoristisia ohjelmia kuten Kuolinilmoitusgeneraattorin, jolla pystyi tekem\xc3\xa4\xc3\xa4n tavallista lennokkaampia kuolinilmoituksia. H\xc3\xa4mm\xc3\xa4styst\xc3\xa4 her\xc3\xa4tti my\xc3\xb6s \xc3\x85kesoftin Seksipuhelinsimulaattori, jossa pystyi soittamaan esimerkiksi \xe2\x80\x9dsukkamunalle\xe2\x80\x9d. Niin ik\xc3\xa4\xc3\xa4n seksiviihteen kustannuksella pilailtiin \xc3\x85kesoftin Joulukalenterissa, jonka luukuista paljastui alastomia naisia. Jouluaattoa varten luvassa oli luonnollisesti erityinen yll\xc3\xa4tys. \xc3\x85kesoft teki my\xc3\xb6s yhden numeron verran Iltapanomat-nimist\xc3\xa4 s\xc3\xa4hk\xc3\xb6ist\xc3\xa4 lehte\xc3\xa4, joka oli parodia suomalaisista iltap\xc3\xa4iv\xc3\xa4lehdist\xc3\xa4."